A közvélemény felmagasztalta Bragget a csatában való helytállásáért és 1862. április 12-én Davis tábornaggyá léptette elő, mellyel hatodikként nyerte el a CSA legmagasabb katonai rangját. Előléptetését visszadatálták 1862. április 6-ra, a shiloh-i csata első napjára. Corinth ostroma után Beauregard betegszabadságra ment, és Bragg vette át ideiglenes jelleggel a Mississippi állambeli Tupelóba visszavonult hadsereget. Beauregard két hetes eltávozásáról nem értesítette Davis elnököt és az engedélyét sem kérte. Davis már amúgy is le akarta váltani Corinth feladása miatt, így megragadta a lehetőséget és 1862. június 17-én Bragget nevezte ki a nyugati hadszíntér parancsnokának, mely által hatáskörébe került a Mississippi hadsereg.